
	Στοχασμοί για το Θέατρο στην Εποχή του Covid
Reflexions  on  the  Theatre  in  the  Age  of  Covid
Διάλεξη

του Ομότιμου Καθηγητή της έδρας Sidney E. Cohn Θεάτρου
στη Συγκριτική Λογοτεχνία και Μεσανατολικές Σπουδές
στο Graduate Center του City University της Νέας Υόρκης
 Marvin Carslon
στο Σπίτι της Κύπρου


Στο πλαίσιο των εκδηλώσεών του για τα 20 χρόνια από την ίδρυση του, το Ανοικτό Πανεπιστήμιο Κύπρου (ΑΠΚΥ) διοργάνωσε, τη Δευτέρα 31 Οκτωβρίου 2022, στο Σπίτι της Κύπρου, στην Αθήνα, διάλεξη του Ομότιμου Καθηγητή της έδρας Sidney E. Cohn Θεάτρου στη Συγκριτική Λογοτεχνία και Μεσανατολικές Σπουδές στο Graduate Center του City University της Νέας Υόρκης, Marvin Carslon, με θέμα: «Στοχασμοί για το Θέατρο στην Εποχή του Covid» / “Reflexions on the Theatre in the Age of Covid”.
Εκ μέρους των Πανεπιστημιακών Αρχών, χαιρετισμό στην εκδήλωση απηύθυνε ο Αντιπρύτανης του ΑΠΚΥ Καθηγητής Βάιος Λιαπής. Τον Καθηγητή Carlson προλόγισε η Αύρα Σιδηροπούλου, Αναπληρώτρια Καθηγήτρια Θεατρικών Σπουδών στο ΑΠΚΥ και σκηνοθέτις, η οποία και συντόνισε την ενδιαφέρουσα συζήτηση που ακολούθησε. 

Στο πλαίσιο της διάλεξής του, ο Καθηγητής Carlson εξέτασε το πώς η πρόσκαιρη εξαφάνιση του «ζωντανού θεάτρου» επηρέασε τον τρόπο με τον οποίο ο πολιτισμός μας προσλαμβάνει τη θεατρική τέχνη. Όπως επεσήμανε, η έννοια του ζωντανού θεάτρου, η οποία μέχρι τώρα αποτελούσε κυρίως θεωρητικό προβληματισμό, έγινε ξαφνικά απτό μέλημα και έθεσε αφενός το συγκεκριμένο ερώτημα κατά πόσο μπορούμε να κάνουμε ζωντανό θέατρο (και σε ποια μορφή) χωρίς τη φυσική παρουσία των θεατών και αφετέρου γενικότερα ερωτήματα για τους τρόπους με τους οποίους η εμπειρία αυτή ενδεχομένως αντανακλάται στο θέατρο μετά την πανδημία. Αναφερόμενος στο ερώτημα για τη σχέση ανάμεσα στην ψηφιακή και στη ζωντανή παράσταση, το οποίο ήδη κατά τον 21ο αιώνα απασχόλησε τους κριτικούς και τους καλλιτέχνες του θεάτρου και έγινε ακόμα πιο επιτακτικό και σημαντικό μετά τον εγκλεισμό λόγω της πανδημίας, ο Καθηγητής πραγματεύτηκε κατά την ομιλία του τον μεταβαλλόμενο χαρακτήρα αυτού του προβληματισμού, καθώς και τις μελλοντικές προεκτάσεις του.

Η διάλεξη πραγματοποιήθηκε στην Αγγλική γλώσσα και θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης: https://diavlos.grnet.gr/room/1607?eventid=12998
1η Νοεμβρίου 2022

Ο Marvin Carlson είναι Ομότιμος Καθηγητής της έδρας Sidney E. Cohn Θεάτρου στη Συγκριτική Λογοτεχνία και Μεσανατολικές Σπουδές στο Graduate Center του City University της Νέας Υόρκης. Αναγορεύτηκε Επίτιμος Διδάκτωρ του Εθνικού και Καποδιστριακού Πανεπιστημίου Αθηνών, ενώ τιμήθηκε με τα βραβεία ATHE Career Achievement Award, ASTR Distinguished Scholarship Award, George Jean Nathan Award for Dramatic Criticism και Calloway Prize για τη συγγραφή στο θέατρο. Είναι διευθυντής του Κέντρου Marvin Carlson για τη μελέτη του Παγκόσμιου Θεάτρου και της Ακαδημίας Θεάτρου της Σαγκάης. Παράλληλα, είναι ο ιδρυτικός συντάκτης των επιστημονικών περιοδικών Western European Stages και Arab Stages. Έχει συγγράψει περισσότερα από 330 επιστημονικά άρθρα και είκοσι τρία βιβλία, μεταξύ των οποίων οι Θεωρίες του Θεάτρου και Η Στοιχειωμένη Σκηνή. Το έργο του έχει μεταφραστεί σε 23 γλώσσες.

